Myndir þar sem maðurinn stendur andspænis ofsakröftum náttúrunnar . Í manninum býr einhver djúpstæð þrá til að takast á við náttúruna og sigra . Sumir láta sér reyndar nægja að rölta upp á næsta hól en aðrir þurfa meira krefjandi áskoranir . Stundum fer allt úrskeiðis sem hugsast getur í slíkum ferðum og úr verða ævintýralegar sögur sem gjarnan rata á hvíta tjaldið , enda á ferðinni efniviður sem er bæði spennandi og spilar á hjartastrengina . Hér eru nokkrar óvenjulega góðar slíkar myndir . Leiðin heim The Way Back fjallar um fanga í sovéskum fangabúðum sem tekst að flýja . Hún er byggð á bók eftir Janusz Wieszczek , pólskan liðsforingja sem handtekinn var af sovésku leyniþjónustunni er Sovétríkin réðust inn í Pólland og sendur til Síberíu fyrir njósnir . Hann tekur höndum saman við hóp annarra fanga og saman leggja þeir á ráðin um flótta . Ferðin er löng og ströng og áður en yfir lýkur gengur hópurinn í gegnum ótrúlegar mannraunir , kulda , ógreiðfær fjallendi og eyðimerkur . Hæsta fjall heims Everest í leikstjórn Baltasars Kormáks segir sögu nokkurra ævintýramanna sem árið 1996 reyndu að klífa hæsta fjall heims . Óveður og önnur óhöpp setja strik í reikninginn og ekki allir eiga afturkvæmt . Inn í þetta fléttast einkalíf þessa fólks og aðstandenda sem bíða heima . Þetta er spennandi mynd og þótt fjallamenn hafi fundið að ýmsu er hún spennandi og heldur áhorfendum í helgreipum allan tímann . Einmanalegur staður A Lonely Place to Die gerist í skosku hálöndunum þar sem hópur fjallgöngumanna finnur stúlku á flótta undan mannræningjum . Þeir reyna að bjarga henni en setja sjálfa sig í gríðarlega hættu því glæpamennirnir eru ekki á því að sleppa takinu á fórnarlambi sínu . Hetjurnar þurfa á öllum sínum styrk og þekkingu á fjallamennsku að halda en nota jafnframt klókindi til að komast undan . Þessi mynd er nánast óbærilega spennandi á köflum . A River Runs Through It dregur upp raunsanna lýsingu á veiðitúrum við árbakkann . Við ána A River Runs Through It lýsir lífi áhugasamra fluguveiðimanna í Montana-fylki í Bandaríkjunum . Nokkrar kynslóðir manna úr sömu fjölskyldu hafa stundað veiðar í Blackfoot River og myndin dregur upp raunsanna lýsingu á veiðitúrum við árbakkann . Inn í söguna fléttast svo sambönd mannanna , líf þeirra og örlög . Myndin er byggð á skáldsögu Norman McLean og var leikstýrt af Robert Redford . Þetta er hugljúf og áhrifamikil mynd . Í snertingu við hyldýpið Touching the Void er áhrifamikill hetjusaga ( sjá mynd að ofan ) . Myndin var gerð árið 2003 eftir bók Joe Simpson þar sem hann lýsir leiðangri sínum og vinar síns Simon Yates á tind Siula Grande . Þetta hættulega perúska fjall er 6.344 m hátt og margir hafa látið lífið í hlíðum þess . Joe hrapar og slasast og Simon gerir það eina sem honum er fært í stöðunni , hann sker á taugina á milli þeirra . Joe hrapar ofan í sprungu í jöklinum og þarf að skríða margra kílómetra leið til baka í búðir þeirra félaga . Thouching the Void er stórkostleg blanda af heimildarmynd og leikinni kvikmynd og fáir geta horft ósnortnir á hana . Joe Simpson kom til Íslands og hélt fyrirlestur um hvað hann hefði lært af reynslu sinni en hann klífur fjöll enn í dag þrátt fyrir að annar fótur hans hafi verið mjög illa farinn eftir slysið .